CELEX: 32017D0956
Language: ro
Date: 2017-05-29 00:00:00
Title: Decizia (Euratom) 2017/956 a Consiliului din 29 mai 2017 privind adoptarea programului suplimentar de cercetare pentru 2016-2019 referitor la reactorul de mare flux implementat de Centrul Comun de Cercetare pentru Comunitatea Europeană a Energiei Atomice

7.6.2017   
            
            
               RO
            
            
               Jurnalul Oficial al Uniunii Europene
            
            
               L 144/23
            
         DECIZIA (Euratom) 2017/956 A CONSILIULUI
   din 29 mai 2017
   privind adoptarea programului suplimentar de cercetare pentru 2016-2019 referitor la reactorul de mare flux implementat de Centrul Comun de Cercetare pentru Comunitatea Europeană a Energiei Atomice
   CONSILIUL UNIUNII EUROPENE,
   având în vedere Tratatul de instituire a Comunității Europene a Energiei Atomice, în special articolul 7,
   având în vedere propunerea Comisiei Europene,
   după consultarea Comitetului științific și tehnic,
   întrucât:
   
               (1)
            
            
               În cadrul Spațiului european de cercetare, reactorul de mare flux (denumit în continuare „HFR”) de la Petten a reprezentat și continuă să reprezinte o resursă importantă pentru cercetarea comunitară în domenii precum știința materialelor, testarea materialelor, medicina nucleară și securitatea reactoarelor nucleare.
            
         
               (2)
            
            
               Exploatarea HFR a fost sprijinită printr-o serie de programe suplimentare de cercetare, dintre care ultimul (1) a expirat la 31 decembrie 2015.
            
         
               (3)
            
            
               Exploatarea HFR a continuat în cursul anului 2016 fără un program suplimentar de cercetare, în așteptarea negocierilor dintre entitățile mandatate de către statele membre finanțatoare. Având în vedere că aceste eforturi au condus la acordul dintre două entități naționale, este necesar un nou program suplimentar de cercetare pentru a oferi sprijin financiar continuu către HFR.
            
         
               (4)
            
            
               Pentru a se asigura continuitatea între programele suplimentare de cercetare, prezenta decizie ar trebui să se aplice de la 1 ianuarie 2016. O parte din contribuțiile în temeiul programului suplimentar de cercetare al HFR pentru 2016-2019 ar trebui să poată acoperi cheltuielile efectuate în 2016.
            
         
               (5)
            
            
               Dată fiind faptul că HFR este o infrastructură indispensabilă cercetării comunitare în domenii precum securitatea reactoarelor nucleare, sănătate (inclusiv dezvoltarea de izotopi medicali pentru cercetarea medicală), fuziunea nucleară, științe fundamentale, formarea și gestionarea deșeurilor (inclusiv comportamentul din punct de vedere al securității al combustibililor nucleari care sunt folosiți în sistemele de reactoare specifice ale Uniunii de interes pentru Europa), exploatarea sa ar trebui să continue, în temeiul programului suplimentar de cercetare al HFR pentru 2016-2019, până la sfârșitul anului 2019.
            
         
               (6)
            
            
               Având în vedere interesul deosebit pentru capacitățile de iradiere ale HFR, Commissariat à l'énergie atomique et aux énergies alternatives (CEA) și NRG: Nuclear Research and consultancy Group V.O.F. (NRG), în calitate de agenți responsabili cu punerea în aplicare pentru Franța și, respectiv, Țările de Jos, au convenit să finanțeze în întregime programul suplimentar de cercetare al HFR pentru 2016-2019 prin contribuții financiare pe care le vor face la bugetul general al Uniunii Europene sub formă de venituri alocate.
            
         
               (7)
            
            
               Respectivele contribuții sunt destinate finanțării exploatării HFR, cu scopul de a sprijini un program de cercetare care presupune exploatareanormală și întreținerea periodică a HFR. În cazul în care operatorul NRG emite o notificare oficială de închidere definitivă către autoritatea națională de reglementare olandeză înainte de declararea stării de conservare în condiții de siguranță, plățile care mai rămân de efectuat, precum și cererile de fonduri lansate de către Comisie ar trebui să fie suspendate,
            
         ADOPTĂ PREZENTA DECIZIE:
   Articolul 1
   Programul suplimentar de cercetare privind exploatarea HFR, ale cărui obiective sunt stabilite în anexa I, se adoptă pentru o perioadă de patru ani, începând cu 1 ianuarie 2016.
   Articolul 2
   Costurile de execuție a programului, estimate la 30,2 milioane EUR, se finanțează în întregime prin contribuții din partea Franței și Țărilor de Jos, prin intermediul CEA și, respectiv, NRG. Defalcarea acestei sume este prevăzută în anexa II. Această contribuție este considerată drept venituri alocate în conformitate cu articolul 21 alineatul (2) din Regulamentul (UE, Euratom) nr. 966/2012 al Consiliului (2).
   Articolul 3
   (1)   Comisia este responsabilă de gestionarea programului. În acest scop, Comisia recurge la serviciile Centrului Comun de Cercetare.
   (2)   Comisia informează Consiliul de administrație al Centrului Comun de Cercetare cu privire la implementarea programului.
   Articolul 4
   În cazul în care NRG emite o notificare oficială de închidere definitivă a HFR către autoritatea națională de reglementare olandeză (înainte de declararea stării de conservare în condiții de siguranță), obligațiile Franței și ale Țărilor de Jos, prin intermediul CEA și, respectiv, al NRG, de a efectua plăți suplimentare sunt suspendate, la fel ca și orice cereri de fonduri lansate de Comisie în temeiul prezenteii decizii.
   Articolul 5
   Comisia prezintă Parlamentului European și Consiliului un raport final privind punerea în aplicare a prezentei decizii la sfărșitul programului suplimentar de cercetare al HFR pentru 2016-2019.
   Articolul 6
   Prezenta decizie intră în vigoare la data publicării în Jurnalul Oficial al Uniunii Europene.
   Se aplică de la 1 ianuarie 2016.
   Articolul 7
   Prezenta decizie se adresează statelor membre.
   
      Adoptată la Bruxelles, 29 mai 2017.
      
         
            Pentru Consiliu
         
         
            Președintele
         
         C. CORDONA
      
   
   
      (1)  Decizia 2012/709/Euratom a Consiliului din 13 noiembrie 2012 privind adoptarea programului suplimentar de cercetare pentru 2012-2015 referitor la reactorul cu flux ridicat care va fi implementat de Centrul Comun de Cercetare pentru Comunitatea Europeană a Energiei Atomice (JO L 321, 20.11.2012, p. 59).
   
      (2)  Regulamentul (UE, Euratom ) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (JO L 298, 26.10.2012, p. 1).
   
      ANEXA I
      OBIECTIVE ȘTIINȚIFICE ȘI TEHNICE
      Obiectivele principale ale programului suplimentar de cercetare sunt următoarele:
      
                  1.
               
               
                  Asigurarea exploatării sigure și fiabile a HFR, pentru a garanta disponibilitatea fluxului de neutroni în scopuri experimentale.
               
            
                  2.
               
               
                  Utilizarea eficientă a HFR de către institute de cercetare cu activitate într-o gamă largă de domenii de cercetare: îmbunătățirea securității reactoarelor nucleare existente; sănătatea (inclusiv dezvoltarea de izotopi medicali), fuziunea nucleară, știința fundamentală, formarea și gestionarea deșeurilor (inclusiv comportamentul din punct de vedere al securității al combustibililor nucleari pentru sistemele de reactoare de interes pentru Europa).
               
            
   
      ANEXA II
      DEFALCAREA CONTRIBUȚIILOR
      Contribuțiile la programul suplimentar de cercetare provin din partea Țărilor de Jos și a Franței.
      Aceste contribuții se repartizează după cum urmează:
      
                   
               
               
                  Franța: 1,2 milioane EUR
               
            
                   
               
               
                  Țările de Jos: 29 milioane EUR
               
            
                   
               
               
                  Total: 30,2 milioane EUR
               
            Aceste contribuții se fac la bugetul general al Uniunii Europene și se alocă prezentului program. O parte din contribuțiile în temeiul acestui program suplimentar pot să acopere, de asemenea, cheltuielile efectuate cu operarea HFR pe parcursul anului 2016, în conformitate cu programul de lucru convenit între statele membre contribuabile și Comisie.
      Respectivele contribuții sunt ferme și nu pot fi revizuite în ceea ce privește variațiile aferente costurilor operaționale, de întreținere sau de dezafectare.